b'\n_START_ARTICLE_\nLimba arom\xc3\xa2n\xc4\x83\n_START_SECTION_\nStatut \xc8\x99i denumiri\n_START_PARAGRAPH_\nExist\xc4\x83 discu\xc8\x9bii \xc3\xaentre lingvi\xc8\x99ti asupra statutului de limb\xc4\x83 (dintre cele patru ale diasistemului romanic de est) sau de dialect (\xc3\xaen cazul c\xc4\x83 diasistemul romanic de est este socotit o singur\xc4\x83 limb\xc4\x83, denumit\xc4\x83 \xe2\x80\x9erom\xc3\xa2n\xc4\x83\xe2\x80\x9d, \xc3\xaen care caz limba rom\xc3\xa2n\xc4\x83 este denumit\xc4\x83 \xe2\x80\x9edialectul dacorom\xc3\xa2n\xe2\x80\x9d). To\xc8\x9bi \xc3\xaens\xc4\x83 \xc3\xaemp\xc4\x83rt\xc4\x83\xc8\x99esc, precum Matilda Caragiu Mario\xc8\x9beanu, opinia general\xc4\x83 potrivit c\xc4\x83reia arom\xc3\xa2na provine din protorom\xc3\xa2n\xc4\x83 (limba est-romanic\xc4\x83 comun\xc4\x83 veche)._NEWLINE_Exist\xc4\x83, de asemenea, discu\xc8\x9bii printre intelectualii arom\xc3\xa2ni asupra denumirii limbii, legate de discu\xc8\x9biile politice asupra statutului vorbitorilor, \xc3\xaentre \xe2\x80\x9eintegra\xc8\x9bioni\xc8\x99ti\xe2\x80\x9d \xc8\x99i \xe2\x80\x9ena\xc8\x9bionali\xc8\x99ti\xe2\x80\x9d. Primii se vor, \xc3\xaen \xc8\x9b\xc4\x83rile unde tr\xc4\x83iesc, membri ai na\xc8\x9biunilor respective, dar de limb\xc4\x83 arom\xc3\xa2n\xc4\x83, definindu-se ca arom\xc3\xa2ni albanezi, arom\xc3\xa2ni bulgari, arom\xc3\xa2ni greci, arom\xc3\xa2ni macedoneni sau arom\xc3\xa2ni rom\xc3\xa2ni; ceilal\xc8\x9bi vor s\xc4\x83 fie recunoscu\xc8\x9bi oficial ca minoritate etnic\xc4\x83, definindu-se ca macedorom\xc3\xa2ni, macedoni sau machedoni de limb\xc4\x83 macedorom\xc3\xa2n\xc4\x83. Ace\xc8\x99tia din urm\xc4\x83 folosesc ca stindard \xe2\x80\x9eSoarele de la Vergina\xe2\x80\x9d (un simbol al regalit\xc4\x83\xc8\x9bii Macedoniei antice din care se trage Alexandru cel Mare). Controversa continu\xc4\x83 \xc3\xaen prezent, principalele dificult\xc4\x83\xc8\x9bi fiind legate nu de statut (care poate fi ob\xc8\x9binut f\xc4\x83r\xc4\x83 riscuri fizice \xc3\xaen cadrul democra\xc8\x9biei parlamentare \xc8\x99i al politicii pentru minorit\xc4\x83\xc8\x9bi a Uniunii Europene), ci de denumiri. Pe de-o parte, denumirea de \xe2\x80\x9eMacedonia\xe2\x80\x9d, variantele ei, istoria \xc8\x9b\xc4\x83rii \xc8\x99i \xe2\x80\x9eSoarele de la Vergina\xe2\x80\x9d sunt revendicate at\xc3\xa2t de greci, c\xc3\xa2t \xc8\x99i de macedoneni (un popor slav de sud vorbind limba macedonean\xc4\x83), iar, pe de alt\xc4\x83 parte, arom\xc3\xa2nii tr\xc4\x83iesc numero\xc8\x99i \xc8\x99i \xc3\xaen afara Macedoniei: \xc3\xaen Albania, \xc3\xaen regiunea Olimpului, \xc3\xaen regiunea Pindului \xc8\x99.a. Din aceste motive, majoritatea autorilor folosesc denumirile de arom\xc3\xa2ni \xc8\x99i de limb\xc4\x83 arom\xc3\xa2n\xc4\x83 care sunt oficial \xc3\xaenregistrate \xc3\xaen codurile interna\xc8\x9bionale._NEWLINE_La \xc3\xaen\xc8\x99i\xc8\x99i vorbitorii ei, denumirea limbii arom\xc3\xa2ne nu este unitar\xc4\x83: \xc3\xaen func\xc8\x9bie de graiuri, arom\xc3\xa2nii vorbesc limba arm\xc3\xa3neasc\xc3\xa3, arm\xc3\xa3neshce, arm\xc3\xa3neashti, r\xc3\xa3m\xc3\xa3neshte (f\xc4\x83r\xc8\x99ero\xc8\x9bii) sau vl\xc4\x83hea\xc8\x99te (cei din Olimp).\n_START_SECTION_\nVorbitori\n_START_PARAGRAPH_\nDespre num\xc4\x83rul total de vorbitori ai arom\xc3\xa2nei exist\xc4\x83 numai estim\xc4\x83ri. Un document al Consiliului Europei d\xc4\x83 num\xc4\x83rul de circa 250.000 de vorbitori din aproximativ 500.000 de etnici arom\xc3\xa2ni. Singura dat\xc4\x83 exact\xc4\x83 se g\xc4\x83se\xc8\x99te printre cele ale recens\xc4\x83m\xc3\xa2ntului popula\xc8\x9biei din 2011 din Albania, unde 3.848 de persoane se declar\xc4\x83 de limb\xc4\x83 matern\xc4\x83 arom\xc3\xa2n\xc4\x83, din 8.266 care se declar\xc4\x83 de etnie arom\xc3\xa2n\xc4\x83._NEWLINE_\xc3\x8en urma emigr\xc4\x83rilor din regiunile natale, arom\xc3\xa2na se mai vorbe\xc8\x99te \xc8\x99i \xc3\xaen Europa Occidental\xc4\x83 (Fran\xc8\x9ba, Germania), S.U.A., Canada, America Latin\xc4\x83 \xc8\x99i Australia.\n_START_SECTION_\nSitua\xc8\x9bia actual\xc4\x83\n_START_PARAGRAPH_\n\xc3\x8en toate \xc8\x9b\xc4\x83rile \xc3\xaen care tr\xc4\x83iesc arom\xc3\xa2nii, tendin\xc8\x9bele de asimilare \xc8\x99i, prin urmare, de pierdere a limbii \xc8\x99i culturii au fost puternice. Cu toate acestea, limba arom\xc3\xa2n\xc4\x83 a continuat s\xc4\x83 existe, ba chiar, \xc3\xaencep\xc3\xa2nd cu anii 1990, situa\xc8\x9bia ei s-a \xc3\xaembun\xc4\x83t\xc4\x83\xc8\x9bit._NEWLINE_Adunarea parlamentar\xc4\x83 a Consiliului Europei a adoptat \xc3\xaen 1997 recomandarea nr. 1.333 privitoare la cultura \xc8\x99i limba arom\xc3\xa2n\xc4\x83, care subliniaz\xc4\x83 caracterul amenin\xc8\x9bat al acestei limbi. Ea face apel la guvernele \xc8\x9b\xc4\x83rilor \xc3\xaen care tr\xc4\x83iesc arom\xc3\xa2ni s\xc4\x83 faciliteze folosirea limbii acestora \xc3\xaen \xc3\xaenv\xc4\x83\xc8\x9b\xc4\x83m\xc3\xa2nt, biseric\xc4\x83 \xc8\x99i mediile de informare. De\xc8\x99i recomandarea nu este urmat\xc4\x83 \xc3\xaentrutotul, se constat\xc4\x83 unele progrese \xc3\xaen promovarea limbii arom\xc3\xa2ne._NEWLINE_Republica Macedonia este prima \xc8\x9bar\xc4\x83 \xc3\xaen care arom\xc3\xa2nii au fost recunoscu\xc8\x9bi ca minoritate na\xc8\x9bional\xc4\x83. \xc3\x8encep\xc3\xa2nd cu anul 2001, limba arom\xc3\xa2n\xc4\x83 este oficial\xc4\x83 \xc3\xaen localitatea Kru\xc5\xa1evo (\xc3\xaen arom\xc3\xa2n\xc4\x83 Crushuva). \xc3\x8en 2001, lingvistul american Victor A. Friedman constata c\xc4\x83 limba arom\xc3\xa2n\xc4\x83 este predat\xc4\x83 \xc3\xaen \xc8\x99coli din localit\xc4\x83\xc8\x9bile Skopje, \xc5\xa0tip, Bitolia, Kru\xc5\xa1evo, Kumanovo, Struga \xc8\x99i Ohrid, \xc8\x99i c\xc4\x83 exist\xc4\x83 emisiuni de radio \xc8\x99i de televiziune \xc3\xaen aceast\xc4\x83 limb\xc4\x83._NEWLINE_\xc3\x8en aceast\xc4\x83 \xc8\x9bar\xc4\x83, via\xc8\x9ba literar\xc4\x83 arom\xc3\xa2n\xc4\x83 este relativ activ\xc4\x83. Al\xc4\x83turi de opere literare originale, este interesant de men\xc8\x9bionat c\xc4\x83 scriitorul Dina Cuvata a tradus \xc3\xaen arom\xc3\xa2n\xc4\x83 C\xc3\xa2ntarea C\xc3\xa2nt\xc4\x83rilor, Iliada, Odiseea, Eneida, C\xc3\xa2ntecul Nibelungilor, Divina comedie etc, \xc8\x99i c\xc4\x83 a publicat un lexicon al scriitorilor arom\xc3\xa2ni._NEWLINE_\xc3\x8en Albania, arom\xc3\xa2nii au primit statutul de minoritate na\xc8\x9bional\xc4\x83 la 13 octombire 2017. Cercet\xc4\x83torul din Republica Moldova Dorin Lozovanu scria, \xc3\xaen 2012, c\xc4\x83 \xc3\xaen localit\xc4\x83\xc8\x9bile Kor\xc3\xa7\xc3\xab, Divjaka, Selenica \xc8\x99i Vlor\xc3\xab sunt \xc8\x99coli \xc3\xaen care se pred\xc4\x83 op\xc8\x9bional arom\xc3\xa2na, \xc8\x99i men\xc8\x9biona folosirea ei ca limb\xc4\x83 de cult preponderent\xc4\x83 \xc3\xaen dou\xc4\x83 biserici din Albania, la Kor\xc3\xa7\xc3\xab \xc8\x99i la Divjaka. Constata, de asemenea, \xc8\x99i existen\xc8\x9ba unei prese arom\xc3\xa2ne._NEWLINE_\xc3\x8en Rom\xc3\xa2nia, de\xc8\x99i arom\xc3\xa2nii nu au vreun statut juridic, interesul pentru limba lor a luat av\xc3\xa2nt. \xc3\x8en \xc3\xaenv\xc4\x83\xc8\x9b\xc4\x83m\xc3\xa2ntul de stat, \xc8\x99colile pot introduce op\xc8\x9bional predarea disciplinei \xe2\x80\x9eCultur\xc4\x83 \xc8\x99i tradi\xc8\x9bii arom\xc3\xa2ne\xe2\x80\x9d care include \xc8\x99i lec\xc8\x9bii de limb\xc4\x83. Exist\xc4\x83 \xc8\x99i programe aprobate de Ministerul Educa\xc8\x9biei, care prev\xc4\x83d o or\xc4\x83 de predare pe s\xc4\x83pt\xc4\x83m\xc3\xa2n\xc4\x83 pentru aceast\xc4\x83 disciplin\xc4\x83. Limba este predat\xc4\x83 \xc8\x99i \xc3\xaen afara \xc3\xaenv\xc4\x83\xc8\x9b\xc4\x83m\xc3\xa2ntului de stat._NEWLINE_\xc8\x98i \xc3\xaen Rom\xc3\xa2nia, via\xc8\x9ba literar\xc4\x83 arom\xc3\xa2n\xc4\x83 este relativ activ\xc4\x83. Deja \xc3\xaen anii 1980, au ap\xc4\x83rut c\xc3\xa2teva volume, iar \xc3\xaencep\xc3\xa2nd cu anii 1990, literatura \xc3\xaen arom\xc3\xa2n\xc4\x83 a luat av\xc3\xa2nt. Genul cel mai bine reprezentat este poezia, operele ap\xc4\x83r\xc3\xa2nd \xc3\xaen volume \xc8\x99i reviste, publicate, spre exemplu, de editura Cartea Arom\xc3\xa3n\xc3\xa3 care scoate \xc8\x99i Rivista di litiratur\xc4\x83 shi studii arm\xc3\xa3ni. Alt\xc4\x83 editur\xc4\x83 care public\xc4\x83 \xc3\xaen arom\xc3\xa2n\xc4\x83 este Asocia\xc8\x9bia Predania, \xc3\xaen cadrul proiectului \xe2\x80\x9eAvdhela\xe2\x80\x9d._NEWLINE_Radio Rom\xc3\xa2nia Interna\xc8\x9bional difuzeaz\xc4\x83 cu regularitate emisiuni \xc3\xaen arom\xc3\xa2n\xc4\x83._NEWLINE_\xc3\x8en 2013, a fost prezentat primul film artistic de lung metraj \xc3\xaen arom\xc3\xa2n\xc4\x83, Nu hiu faimos ama hiu Arm\xc3\xa3n (Nu sunt faimos, dar sunt arom\xc3\xa2n), \xc3\xaen regia lui Toma Enache. Acela\xc8\x99i regizor traduce \xc3\xaen arom\xc3\xa2n\xc4\x83 \xc8\x99i pune \xc3\xaen scen\xc4\x83 piese rom\xc3\xa2ne\xc8\x99ti \xc8\x99i str\xc4\x83ine._NEWLINE_Arom\xc3\xa2na este cultivat\xc4\x83 \xc8\x99i de unele organiza\xc8\x9bii arom\xc3\xa2ne din diaspora occidental\xc4\x83, de exemplu Association des Fran\xc3\xa7ais Makedon-Armouns (AFMA) \xe2\x80\x93 Tra Armanami.\n_START_SECTION_\n\xc3\x8encerc\xc4\x83ri de standardizare\n_START_PARAGRAPH_\nDate fiind condi\xc8\x9biile \xc3\xaen care exist\xc4\x83 limba arom\xc3\xa2n\xc4\x83, aceasta nu este standardizat\xc4\x83. Autorii din trecut au scris \xc3\xaen propriul lor grai, iar cei actuali \xc3\xaen general continu\xc4\x83 s\xc4\x83 o fac\xc4\x83._NEWLINE_Matilda Caragiu Mario\xc8\x9beanu a fost cea care a \xc3\xaenceput ac\xc8\x9biunile de standardizare. Dic\xc8\x9bionarul s\xc4\x83u ap\xc4\x83rut \xc3\xaen 1997 recomand\xc4\x83 pronun\xc8\x9b\xc4\x83ri \xc8\x99i tipuri flexionare dup\xc4\x83 mai multe criterii. Unul este cel al ariei majore, conform c\xc4\x83ruia alege tr\xc4\x83s\xc4\x83turile cele mai r\xc4\x83sp\xc3\xa2ndite \xc8\x99i nu limitate la regiuni relativ pu\xc8\x9bin \xc3\xaentinse. Dup\xc4\x83 criteriul etimologic, propune forme c\xc3\xa2t mai apropiate de etimoni, nu deformate, cum exist\xc4\x83 \xc3\xaen unele graiuri. Aplic\xc4\x83 \xc8\x99i un criteriu al specificit\xc4\x83\xc8\x9bii arom\xc3\xa2nei, recomand\xc3\xa2nd variantele proprii acesteia \xc8\x99i nu pe cele care se afl\xc4\x83 \xc8\x99i \xc3\xaen celelalte idiomuri romanice de est. \xc3\x8en privin\xc8\x9ba adapt\xc4\x83rii \xc3\xaemprumuturilor, este pentru folosirea lor cu termina\xc8\x9bii specifice arom\xc3\xa2nei, dar f\xc4\x83r\xc4\x83 deformarea corpului lor conform legilor fonetice vechi ale limbii. \xc3\x8en acela\xc8\x99i timp, preconizeaz\xc4\x83 p\xc4\x83strarea grafemelor folosite tradi\xc8\x9bional de c\xc4\x83tre lingvi\xc8\x99tii rom\xc3\xa2ni pentru scrierea arom\xc3\xa2nei, ceea ce implic\xc4\x83 utilizarea acelora\xc8\x99i grafeme pentru sunetele comune cu rom\xc3\xa2na._NEWLINE_Iancu Ballamaci, lingvist arom\xc3\xa2n din Albania, folose\xc8\x99te \xc8\x99i el scrierea tradi\xc8\x9bional\xc4\x83 \xc3\xaen manualul s\xc4\x83u de arom\xc3\xa2n\xc4\x83. \xc3\x8en acela\xc8\x99i timp, se str\xc4\x83duie\xc8\x99te s\xc4\x83 se adreseze tuturor arom\xc3\xa2nilor, d\xc3\xa2nd adesea mai multe variante regionale ale cuvintelor._NEWLINE_Tiberius Cunia, un intelectual arom\xc3\xa2n f\xc4\x83r\xc4\x83 studii lingvistice, care a tr\xc4\x83it \xc3\xaen Statele Unite, a propus un sistem de scriere destinat a fi standardizat, din care a eliminat toate literele rom\xc3\xa2ne\xc8\x99ti cu diacritice . L-a prezentat la un simpozion \xc8\x9binut la Bitolia (Macedonia) \xc3\xaen 1997, unde a fost adoptat, de\xc8\x99i acest simpozion nu putea s\xc4\x83-i reprezinte pe to\xc8\x9bi arom\xc3\xa2nii. \xc3\x8en 2010, a publicat un vast dic\xc8\x9bionar explicativ \xc3\xaen arom\xc3\xa2n\xc4\x83, cu cuvintele titlu date \xc8\x99i \xc3\xaen rom\xc3\xa2n\xc4\x83, englez\xc4\x83 \xc8\x99i francez\xc4\x83, scris cu sistemul propus de el, \xc8\x99i \xc3\xaen care a aplicat legile fonetice ale arom\xc3\xa2nei \xc8\x99i la r\xc4\x83d\xc4\x83cina \xc3\xaemprumuturilor recente. Exist\xc4\x83 \xc8\x99i un curs online de ini\xc8\x9biere la sistemul s\xc4\x83u de scriere._NEWLINE_Activit\xc4\x83\xc8\x9bile de planificare lingvistic\xc4\x83 \xc8\x99i de standardizare \xc3\xaencepute \xc3\xaen anii 1990 nu sunt finalizate din cauza divergen\xc8\x9belor dintre cei care le \xc3\xaentreprind. \xc3\x8en Rom\xc3\xa2nia, cei care sus\xc8\x9bin caracterul de dialect rom\xc3\xa2nesc al arom\xc3\xa2nei, reprezenta\xc8\x9bi, bun\xc4\x83oar\xc4\x83, de Societatea de Cultur\xc4\x83 Macedo-rom\xc3\xa2n\xc4\x83 (SCMR), sunt pentru scrierea tradi\xc8\x9bional\xc4\x83, iar cei pentru care arom\xc3\xa2na este o limb\xc4\x83 aparte, grupa\xc8\x9bi, de exemplu, \xc3\xaen Comunitatea Arom\xc3\xa2n\xc4\x83 din Rom\xc3\xa2nia, adopt\xc4\x83 normele propuse de Tiberius Cunia. Acestea sunt adoptate \xc8\x99i de Societatea Cultural\xc4\x83 Arom\xc3\xa2n\xc4\x83. Lipsa standardiz\xc4\x83rii se manifest\xc4\x83 semnificativ \xc3\xaen amestecul dintre sistemele de scriere la unii autori.\n_START_SECTION_\nFonetism \xc8\x99i scriere\n_START_PARAGRAPH_\nSistemul fonologic al arom\xc3\xa2nei este \xc3\xaen mare m\xc4\x83sur\xc4\x83 asem\xc4\x83n\xc4\x83tor cu cel al rom\xc3\xa2nei, mai ales dac\xc4\x83 se iau \xc3\xaen considerare \xc8\x99i particularit\xc4\x83\xc8\x9bi ale unor graiuri ale celei din urm\xc4\x83.\n_START_SECTION_\nScriere\n_START_PARAGRAPH_\nPrimele texte arom\xc3\xa2ne au fost scrise cu alfabetul grec, dar \xc3\xaen prezent se folose\xc8\x99te aproape exclusiv cel latin. Totu\xc8\x99i, mai subzist\xc4\x83 \xc8\x99i folosirea alfabetului grec._NEWLINE__NEWLINE_Scrierea \xc8\x99i ortografia arom\xc3\xa2nei nu sunt unitare, nefiind standardizate. Exist\xc4\x83 \xc3\xaen prezent trei sisteme de scriere. Dou\xc4\x83 dintre ele sunt tradi\xc8\x9bionale, aproape identice, folosite bun\xc4\x83oar\xc4\x83 de Caragiu Mario\xc8\x9beanu \xc8\x99i Ballamaci. Al treilea este sistemul propus de Cunia._NEWLINE_\xc3\x8en toate sistemele, grafemele c, ce, ci, che, chi, g, ge, gi, ghe, ghi; e, o, i \xc8\x99i u (literele pentru semivocale \xc8\x99i vocale asilabice fiind acelea\xc8\x99i ca pentru vocalele corespunz\xc4\x83toare); k, q, w \xc8\x99i y (\xc3\xaen cuvinte str\xc4\x83ine) au valorile celor din rom\xc3\xa2n\xc4\x83, precum \xc8\x99i toate celelalte litere f\xc4\x83r\xc4\x83 diacritice.\n_START_SECTION_\nGramatic\xc4\x83\n_START_PARAGRAPH_\nStructura gramatical\xc4\x83 a limbii arom\xc3\xa2ne difer\xc4\x83 \xc3\xaentruc\xc3\xa2tva de cea a rom\xc3\xa2nei, din mai multe motive. \xc3\x8en primul r\xc3\xa2nd, din cauza relativei sale izol\xc4\x83ri, are un caracter arhaic, p\xc4\x83str\xc3\xa2nd adesea tr\xc4\x83s\xc4\x83turi din stadii anterioare ale rom\xc3\xa2nei. \xc3\x8en al doilea r\xc3\xa2nd, evolu\xc8\x9bia sa independent\xc4\x83 \xc8\x99i \xc3\xaen condi\xc8\x9bii diferite a creat posibilitatea inova\xc8\x9biei pe teren propriu. \xc3\x8en fine, unele diferen\xc8\x9be se datoreaz\xc4\x83 influen\xc8\x9belor exercitate asupra arom\xc3\xa2nei de c\xc4\x83tre limbile cu care a venit \xc3\xaen contact: greaca, albaneza, s\xc3\xa2rba, bulgara, macedoneana, turca.\n_START_SECTION_\nMorfologie\n_START_PARAGRAPH_\n\xc3\x8en sistemul morfologic se remarc\xc4\x83 unele tr\xc4\x83s\xc4\x83turi precum o declinare mai bogat\xc4\x83 ca \xc3\xaen rom\xc3\xa2n\xc4\x83 a pronumelui posesiv, conjunctivul cu patru timpuri, fa\xc8\x9b\xc4\x83 de numai dou\xc4\x83 \xc3\xaen rom\xc3\xa2n\xc4\x83, condi\xc8\x9bionalul prezent sintetic fa\xc8\x9b\xc4\x83 de cel analitic din rom\xc3\xa2n\xc4\x83, sau indicativul mai mult ca perfect analitic fa\xc8\x9b\xc4\x83 de cel sintetic din rom\xc3\xa2n\xc4\x83.\n_START_SECTION_\nSubstantivul\n_START_PARAGRAPH_\nExist\xc4\x83 unele diferen\xc8\x9be \xc3\xaentre arom\xc3\xa2n\xc4\x83 \xc8\x99i rom\xc3\xa2n\xc4\x83 at\xc3\xa2t \xc3\xaen formarea pluralului substantivelor, c\xc3\xa2t \xc8\x99i \xc3\xaen declinarea acestora.\n_START_SECTION_\nAdjectivul calificativ\n_START_PARAGRAPH_\nPluralul \xc8\x99i declinarea adjectivelor sunt asem\xc4\x83n\xc4\x83toare cu cele ale substantivelor. Gradele lor de compara\xc8\x9bie prezint\xc4\x83 unele particularit\xc4\x83\xc8\x9bi._NEWLINE_Comparativul de superioritate se formeaz\xc4\x83 cu adverbele ma sau cama \xc8\x99i termenul de compara\xc8\x9bie este precedat de conjunc\xc8\x9bia di/de: El easte ma mare di mine \xe2\x80\x9eEl este mai mare dec\xc3\xa2t mine\xe2\x80\x9d, cama tsinjisitu \xe2\x80\x9emai cinstit\xe2\x80\x9d._NEWLINE_La superlativul relativ de superioritate, adjectivul prime\xc8\x99te articolul hot\xc4\x83r\xc3\xa2t: ma multele ori \xe2\x80\x9ede cele mai multe ori\xe2\x80\x9d, cama marlji \xe2\x80\x9ecei mai mari\xe2\x80\x9d. \xc3\x8en graiurile din nord se mai folose\xc8\x99te \xc8\x99i o particul\xc4\x83 \xc3\xaemprumutat\xc4\x83 din macedonean\xc4\x83, nai, plasat\xc4\x83 \xc3\xaenaintea lui ma sau cama: nai ma mushatlu \xe2\x80\x9ecel mai frumos\xe2\x80\x9d._NEWLINE_Superlativul absolut se poate exprima cu mai multe adverbe: multu bun(\xc3\xa3) \xe2\x80\x9efoarte bun(\xc4\x83)\xe2\x80\x9d, v\xc3\xa3rtos dultse \xe2\x80\x9efoarte dulce\xe2\x80\x9d, un om dip avut \xe2\x80\x9eun om foarte bogat\xe2\x80\x9d. Un procedeu specific limbilor balcanice folosit \xc8\x99i \xc3\xaen arom\xc3\xa2n\xc4\x83 este superlativul absolut prin repetarea adjectivului: Ira lin\xc3\xa3voas\xc3\xa3-lin\xc3\xa3voas\xc3\xa3 \xe2\x80\x9eEra foarte lene\xc8\x99\xc4\x83\xe2\x80\x9d.\n_START_SECTION_\nVerbul\n_START_PARAGRAPH_\nVerbele arom\xc3\xa2ne\xc8\x99ti sunt clasate \xc3\xaen patru conjug\xc4\x83ri, ca cele din rom\xc3\xa2n\xc4\x83, cu cele dou\xc4\x83 variante (f\xc4\x83r\xc4\x83 sufix \xc8\x99i cu sufix) la conjug\xc4\x83rile I \xc8\x99i a IV-a. \xc3\x8en continuare se prezint\xc4\x83 exemple de conjugare regulat\xc4\x83.\n_START_SECTION_\nTimpuri viitoare ale indicativului\n_START_PARAGRAPH_\nViitorul se poate forma \xc3\xaen mai multe feluri, dintre care cel mai r\xc4\x83sp\xc3\xa2ndit este cu verbul auxiliar voi \xe2\x80\x9ea vrea\xe2\x80\x9d la persoana a III-a singular a indicativului prezent la toate persoanele (va) + conjunctivul prezent (vezi mai jos): va s-c\xc3\xa3ntu \xe2\x80\x9evoi c\xc3\xa2nta\xe2\x80\x9d._NEWLINE_Viitorul anterior se formeaz\xc4\x83 cu va + conjunctivul perfect compus: va s-am c\xc3\xa3ntat\xc3\xa3 \xe2\x80\x9evoi fi c\xc3\xa2ntat\xe2\x80\x9d.\n_START_SECTION_\nSintax\xc4\x83\n_START_PARAGRAPH_\nSintaxa limbii arom\xc3\xa2ne nu difer\xc4\x83 \xc3\xaen esen\xc8\x9b\xc4\x83 de cea a rom\xc3\xa2nei, dar are unele particularit\xc4\x83\xc8\x9bi.\n_START_SECTION_\nDeterminarea cu articol hot\xc4\x83r\xc3\xa2t\n_START_PARAGRAPH_\nArticolul hot\xc4\x83r\xc3\xa2t se folose\xc8\x99te \xc3\xaen mai multe cazuri dec\xc3\xa2t \xc3\xaen rom\xc3\xa2n\xc4\x83. De pild\xc4\x83, \xc3\xaen domeniul substativului poate fi folosit \xc8\x99i cu numele proprii de persoan\xc4\x83: Goglu \xe2\x80\x9eGogu\xe2\x80\x9d._NEWLINE_\xc3\x8en domeniul adjectivului, articolul hot\xc4\x83r\xc3\xa2t intervine \xc3\xaen formarea gradului superlativ relativ: cama marlji \xe2\x80\x9ecei mai mari\xe2\x80\x9d._NEWLINE_Articolul hot\xc4\x83r\xc3\xa2t \xc3\xaei corespunde celui demonstrativ din rom\xc3\xa2n\xc4\x83 \xc8\x99i \xc3\xaen domeniul numeralului. Determinarea definit\xc4\x83 a celui cardinal se face cu articolul hot\xc4\x83r\xc3\xa2t: doilji sots \xe2\x80\x9ecei doi tovar\xc4\x83\xc8\x99i\xe2\x80\x9d. Tot cu articol hot\xc4\x83r\xc3\xa2t se folose\xc8\x99te numeralul pentru exprimarea orei: tu treile oare \xe2\x80\x9ela ora trei\xe2\x80\x9d. Numeralul colectiv prime\xc8\x99te de asemenea articol hot\xc4\x83r\xc3\xa2t (shamintreilji c\xc3\xa3nj \xe2\x80\x9eto\xc8\x9bi cei trei c\xc3\xa2ini\xe2\x80\x9d), iar numeralul ordinal se formeaz\xc4\x83 din numeralul cardinal cu articolul hot\xc4\x83r\xc3\xa2t: shasile \xe2\x80\x9eal \xc8\x99aselea\xe2\x80\x9d, noaulu \xe2\x80\x9eal nou\xc4\x83lea\xe2\x80\x9d._NEWLINE_\xc3\x8en sintagma substantiv + adjectivul demonstrativ atsel + atribut adjectival, acesta poate fi folosit nu numai nearticulat, ci \xc8\x99i articulat cu articol hot\xc4\x83r\xc3\xa2t: omlu atsel bun sau omlu atsel bunlu \xe2\x80\x9eomul acela bun\xe2\x80\x9d.\n_START_SECTION_\nParticularit\xc4\x83\xc8\x9bi \xc3\xaen exprimarea subiectului \xc8\x99i a unor complemente\n_START_PARAGRAPH_\nFormele pronumelui personal de persoana I \xc8\x99i a II-a singular pentru exprimarea subiectului \xc3\xaen graiurile din nord pot fi cele de acuzativ, mine/mini, respectiv tine/tini, \xc3\xaen locul lui io, respectiv tu. Caragiu Mario\xc8\x9beanu 1997 chiar le recomand\xc4\x83 ca norm\xc4\x83: mini lucredzu, tini lucredz \xe2\x80\x9eeu lucrez, tu lucrezi\xe2\x80\x9d. \xc3\x8en schimb, \xc3\xaen graiurile din sud se folose\xc8\x99te uneori io cu prepozi\xc8\x9bie \xc3\xaen func\xc8\x9bie de complement indirect: Ts\xc3\xa3ni-ti di mini/io \xe2\x80\x9e\xc8\x9aine-te de mine\xe2\x80\x9d._NEWLINE_Complementul direct exprimat prin pronume personal se folose\xc8\x99te \xc3\xaen general f\xc4\x83r\xc4\x83 prepozi\xc8\x9bie: nu ti voi tine \xe2\x80\x9enu te vreau pe tine\xe2\x80\x9d._NEWLINE_Este mai frecvent\xc4\x83 dec\xc3\xa2t \xc3\xaen rom\xc3\xa2n\xc4\x83 anticiparea cu pronume personal form\xc4\x83 neaccentuat\xc4\x83 a complementului direct exprimat prin substantiv, adic\xc4\x83 aceasta se face inclusiv atunci c\xc3\xa2nd este vorba de un nume de lucru: Un\xc3\xa3 intrat\xc3\xa3 n cas\xc3\xa3, o bag\xc3\xa3 chiatra sun limb\xc3\xa3 \xe2\x80\x9eCum a intrat \xc3\xaen cas\xc4\x83, pune piatra sub limb\xc4\x83\xe2\x80\x9d._NEWLINE_Complementul de loc exprimat prin nume de localitate se construie\xc8\x99te cel mai adesea f\xc4\x83r\xc4\x83 prepozi\xc8\x9bie (Mi duc Bitule \xe2\x80\x9eM\xc4\x83 duc la Bitolia\xe2\x80\x9d), \xc8\x99i doar uneori cu prepozi\xc8\x9bie: S-dusi n S\xc3\xa3run\xc3\xa3 \xe2\x80\x9eSe duse la Salonic\xe2\x80\x9d.\n_START_SECTION_\nFunc\xc8\x9biile lui tse/tsi\n_START_PARAGRAPH_\nTse/tsi este \xc3\xaen principal pronume interogativ-relativ. Ca atare se folose\xc8\x99te mai mult dec\xc3\xa2t cari/care, at\xc3\xa2t \xc3\xaen func\xc8\x9bie de subiect (ficiorlu tsi vini \xe2\x80\x9efeciorul care vine\xe2\x80\x9d), c\xc3\xa2t \xc8\x99i \xc3\xaen alte func\xc8\x9bii sintactice, dar tot f\xc4\x83r\xc4\x83 prepozi\xc8\x9bie: Fu dus tu od\xc3\xa3lu tse era shi feata \xe2\x80\x9eFu dus \xc3\xaen odaia \xc3\xaen care era \xc8\x99i fata\xe2\x80\x9d._NEWLINE_Acest cuv\xc3\xa2nt mai poate \xc3\xaendeplini \xc3\xaen fraz\xc4\x83 \xc8\x99i func\xc8\x9bia de leg\xc4\x83tur\xc4\x83 a adverbului relativ (avea trei anj [\xe2\x80\xa6] tsi ira dus \xe2\x80\x9eerau trei ani [\xe2\x80\xa6] de c\xc3\xa2nd era dus\xe2\x80\x9d), \xc8\x99i pe cea de conjunc\xc8\x9bie ce introduce o propozi\xc8\x9bie circumstan\xc8\x9bial\xc4\x83 de scop: El o cats\xc3\xa3 oaia di gurmadzu tsi s-nu zghiar\xc4\x83 \xe2\x80\x9ePrinde oaia de grumaz, ca s\xc4\x83 nu beh\xc4\x83ie\xe2\x80\x9d.\n_START_SECTION_\nParticularit\xc4\x83\xc8\x9bi de topic\xc4\x83\n_START_PARAGRAPH_\nUna din particularit\xc4\x83\xc8\x9bile de topic\xc4\x83 se observ\xc4\x83 \xc3\xaen sintagma cu substantiv articulat nehot\xc4\x83r\xc3\xa2t folosit cu alt, -\xc3\xa3: alt\xc3\xa3 un\xc3\xa3 bisearic\xc3\xa3 \xe2\x80\x9eo alt\xc4\x83 biseric\xc4\x83\xe2\x80\x9d._NEWLINE_Articolul hot\xc4\x83r\xc3\xa2t este \xc3\xaen general enclitic, dar nu totdeauna. La genitiv-dativ feminin singular, unele substantive pot primi articolul hot\xc4\x83r\xc3\xa2t enclitic sau proclitic: ali feat\xc3\xa3 sau a featiljei. La altele, articolul este numai proclitic. Astfel sunt unele nume comune de persoan\xc4\x83 feminine (ali dad\xc3\xa3 \xe2\x80\x9emamei\xe2\x80\x9d) \xc8\x99i numele proprii de persoan\xc4\x83, at\xc3\xa2t feminine, c\xc3\xa2t \xc8\x99i masculine: ali Ghene \xe2\x80\x9eGhenei\xe2\x80\x9d, al Griva \xe2\x80\x9elui Griva\xe2\x80\x9d._NEWLINE_Alt\xc4\x83 particularitate este antepunerea complementului direct exprimat prin pronumele personal de form\xc4\x83 neaccentuat\xc4\x83, nu numai la prezent, ci \xc8\x99i la perfectul compus: u am vidzut\xc3\xa3 \xe2\x80\x9eam v\xc4\x83zut-o\xe2\x80\x9d. \xc3\x8en schimb c\xc3\xa2nd verbul este la viitorul f\xc4\x83r\xc4\x83 conjuc\xc8\x9bia s\xc3\xa3, pronumele se plaseaz\xc4\x83 dup\xc4\x83 verbul auxiliar: va ti ved \xe2\x80\x9ete voi vedea\xe2\x80\x9d.\n_START_SECTION_\nLexic\n_START_PARAGRAPH_\nPartea principal\xc4\x83 a lexicului arom\xc3\xa2nei este format\xc4\x83 \xc3\xaen majoritate din cuvinte mo\xc8\x99tenite din latin\xc4\x83 \xc8\x99i limba s-a \xc3\xaembog\xc4\x83\xc8\x9bit cu cuvinte \xc3\xaemprumutate din limbile vecine, precum \xc8\x99i prin formare de cuvinte pe teren propriu, mai ales prin derivare.\n_START_SECTION_\nCuvinte mo\xc8\x99tenite\n_START_PARAGRAPH_\nLexicul de baz\xc4\x83 este preponderent mo\xc8\x99tenit din latin\xc4\x83. Este semnificativ faptul c\xc4\x83 lista Swadesh a limbii arom\xc3\xa2ne de 207 cuvinte este compus\xc4\x83 \xc3\xaen propor\xc8\x9bie de peste 92% din cuvinte de aceast\xc4\x83 origine._NEWLINE_Arom\xc3\xa2na p\xc4\x83streaz\xc4\x83 cuvinte \xc8\x99i sensuri latine\xc8\x99ti care nu exist\xc4\x83 \xc8\x99i \xc3\xaen celelalte limbi romanice de est: bash/bashiu \xe2\x80\x9e(eu) s\xc4\x83rut\xe2\x80\x9d, cusurin(u) \xe2\x80\x9ev\xc4\x83r\xe2\x80\x9d, dim\xc3\xa3ndari/dim\xc3\xa3ndare \xe2\x80\x9eporunc\xc4\x83\xe2\x80\x9d, uin(u) \xe2\x80\x9ede oaie\xe2\x80\x9d, agiun(u) \xe2\x80\x9efl\xc4\x83m\xc3\xa2nd\xe2\x80\x9d, fumealji/fumealje \xe2\x80\x9efamilie, copii\xe2\x80\x9d, largu \xe2\x80\x9edeparte\xe2\x80\x9d, vat\xc3\xa3m(u) \xe2\x80\x9eucid\xe2\x80\x9d, mur(u) \xe2\x80\x9ezid\xe2\x80\x9d, c\xc3\xa3tin\xc3\xa3 \xe2\x80\x9elan\xc8\x9b\xe2\x80\x9d, ermu \xe2\x80\x9epustiu\xe2\x80\x9d, fleam\xc3\xa3 \xe2\x80\x9eflac\xc4\x83r\xc4\x83\xe2\x80\x9d, mes \xe2\x80\x9elun\xc4\x83\xe2\x80\x9d (din calendar), et\xc3\xa3 \xe2\x80\x9ev\xc3\xa2rst\xc4\x83, secol\xe2\x80\x9d (cf. albanez\xc4\x83 jet\xc3\xab)  etc.\n_START_SECTION_\nCompunere\n_START_PARAGRAPH_\n\xc3\x8en arom\xc3\xa2n\xc4\x83 exist\xc4\x83 cuvinte compuse comune cu rom\xc3\xa2na, dar \xc8\x99i proprii: njadz\xc3\xa3-iarn\xc3\xa3 \xe2\x80\x9emijlocul iernii\xe2\x80\x9d, tsirip\xc3\xa3ne (din tseare \xe2\x80\x9ecere\xe2\x80\x9d + p\xc3\xa3ne \xe2\x80\x9ep\xc3\xa2ine\xe2\x80\x9d) \xe2\x80\x9ecer\xc8\x99etor\xe2\x80\x9d, ayru-cucot \xe2\x80\x9ecoco\xc8\x99 s\xc4\x83lbatic\xe2\x80\x9d, tindugumar (din tindu \xe2\x80\x9e\xc3\xaentind\xe2\x80\x9d + gumar \xe2\x80\x9em\xc4\x83gar\xe2\x80\x9d) \xe2\x80\x9eom lene\xc8\x99\xe2\x80\x9d._NEWLINE_Sunt \xc8\x99i cuvinte compuse dintr-unul existent \xc8\x99i unul f\xc4\x83r\xc4\x83 sens, care are acela\xc8\x99i num\xc4\x83r de silabe ca primul \xc8\x99i rimeaz\xc4\x83 cu acesta: Ast\xc3\xa3dz mi dush s-acump\xc3\xa3r zah\xc3\xa3re-mah\xc3\xa3re, sare-mare, carne-marne, f\xc3\xa3rin\xc3\xa3-m\xc3\xa3rin\xc3\xa3\xe2\x80\xa6 \xe2\x80\x9eAzi m\xc4\x83 dusei s\xc4\x83 cump\xc4\x83r zah\xc4\x83r, sare, carne, f\xc4\x83in\xc4\x83\xe2\x80\xa6\xe2\x80\x9d.'